O‘ZBEKISTON RESPUBLIKASI PREZIDENTI HUZURIDAGI VAZIRLAR MAHKAMASINING HUKUMAT ALOQA XIZMATI TO‘G‘RISIDA

O‘zbekiston Respublikasi Prezidentining respublika Hukumat aloqasini qayta tashkil etish to‘g‘risida 1991-yil 17-sentabrdagi Farmoniga muvofiq O‘zbekiston Respublikasi Prezidenti huzuridagi Vazirlar Mahkamasi qaror qiladi:
 1. O‘zbekiston SSRning sobiq Davlat xavfsizligi komitetining hukumat aloqa bo‘limi negizida O‘zbekiston Respublikasi Prezidenti huzuridagi Vazirlar Mahkamasining Hukumat aloqa xizmati (HAX) tuzilsin.
 2. O‘zbekiston Respublikasi Prezidenti huzuridagi Vazirlar Mahkamasi Hukumat aloqa xizmati Nizomi, tuzilmasi hamda harbiy xizmatchilari, ishchilari va xizmatchilarining shtat soni tasdiqlansin (1, 2, 3, 4-ilovalar)*.
 3. O‘zbekiston Respublikasi Prezidenti huzuridagi Vazirlar Mahkamasining Hukumat aloqa xizmati O‘zbekiston Respublikasi Milliy xavfsizlik xizmati (MXX) bilan o‘zaro aloqada faoliyat ko‘rsatadi. Bunda O‘zbekiston Respublikasi MXX zimmasiga HAX ishlarini uyg‘unlashtirish, kadrlarni tanlash, komplektlash va o‘qitish vazifasi yuklanadi.
 O‘zbekiston Respublikasi Prezidenti huzuridagi Vazirlar Mahkamasining HAX xodimlari (harbiy xizmatchilar, ishchilar va xizmatchilar)da O‘zbekiston Respublikasi MXX xodimlarining tegishli toifalari uchun belgilangan huquq va imtiyozlar to‘liq saqlanib qoladi.
 4.O‘zbekiston Respublikasi Aloqa vazirligi:
 O‘zbekiston Respublikasi Prezidenti huzuridagi Vazirlar Mahkamasining HAXga zarur miqdorda, kecha-kunduz ishlaydigan, shuningdek, operativ Talabnomaga muvofiq bir martada ulanadigan xalqaro va shaharlararo aloqa kanallari ajratsin;
 maxsus asbob-uskunalar o‘rnatish uchun ishlab turgan va yangi ochiladigan aloqa uzellarida zarur maydonlar ajratsin;
 Hukumat aloqasining abonent va ulovchi kabellariga texnika xizmati ko‘rsatishni va undan sifatli foydalanishni amalga oshirsin;
 O‘zbekiston Respublikasi Prezidenti huzuridagi Vazirlar Mahkamasi HAX xodimlariga shahar telefon tarmog‘ining uy apparatlarini navbatdan tashqari o‘rnatishni ta’minlasin.
 5. O‘zbekiston Respublikasi Energetika va elektrlashtirish vazirligi O‘zbekiston Respublikasi Prezidenti huzuridagi Vazirlar Mahkamasining HAX aloqa uzellarini kafolatli (oliy toifa bo‘yicha) elektr quvvati bilan ta’minlasin.
 6. O‘zbekiston Respublikasi Avtomobil transporti vazirligi, O‘zbekiston Milliy aviakompaniyasi, O‘rta Osiyo temir yo‘llar Boshqarmasi O‘zbekiston Respublikasi Prezidenti huzuridagi Vazirlar Mahkamasining HAXga aloqaning hamma turlarini, bino, texnikaviy qurilmalarni yetkazib bersinlar, xizmat vazifalarini bajarish uchun transportning hamma turlariga o‘rinlarni bronlashtirishni ta’minlasinlar.
 7. O‘zbekiston Respublikasi Moliya vazirligi, O‘zbekistonning taraqqiyot istiqbolini belgilash qo‘mitasi, O‘zbekiston Respublikasi moddiy-texnika davlat-kooperativ qo‘mitasi, Neft mahsulotlari bilan ta’minlash davlat qo‘mitasi 1992-yildan boshlab O‘zbekiston Respublikasi Prezidenti huzuridagi Vazirlar Mahkamasining Hukumat aloqa xizmatini mablag‘ va moddiy-texnika bilan ta’minlasinlar.
 1. O‘zbekiston Respublikasi Prezidenti huzuridagi Vazirlar Mahkamasining Hukumat aloqa xizmati (HAX) O‘zbekiston Respublikasi Prezidentining respublikada hukumat aloqasini qayta tashkil etish to‘g‘risida 1991-yil 17-sentabrdagi Farmoniga asosan tuzilgan.
 2. Hukumat aloqa xizmati bosh boshqarma huquqi asosida tashkil etiladi, u bevosita O‘zbekiston Respublikasi Prezidenti va Vazirlar Mahkamasiga bo‘ysunadi hamda O‘zbekiston Respublikasining vazirliklari, idoralari, korxonalari mablag‘lari va davlat budjeti hisobiga saqlanadi.
 3. Hukumat aloqasini tashkil etish prinsiplari, rivojlanish yo‘nalishlari va undan foydalanish tartibi mazkur Nizom bilan belgilanadi.
 4. Hukumat aloqasidan foydalanish va uni takomillashtirish, ana shu aloqa vositalaridan foydalanishda axborot uzatishning maxfiyligini ta’minlash uchun mas’uliyat O‘zbekiston Respublikasi Prezidenti huzuridagi Vazirlar Mahkamasining Hukumat aloqa xizmati bo‘linmalari zimmasiga yuklanadi.
 5. Hukumat aloqa xizmati quyidagi aloqa turlarini ta’minlaydi va tashkil etadi:
 ikki tomonlama hukumatlararo bitimlar asosida Toshkent shahri va boshqa davlat shaharlari o‘rtasidagi xalqaro aloqa;
 Toshkent shahri va O‘zbekiston Respublikasining viloyat markazlari, yirik sanoat mintaqalari va boshqaruvning zaxiradagi punktlari o‘rtasidagi respublika aloqasi;
 Toshkent shahri va respublika viloyatlari markazlari o‘rtasidagi shahar aloqasi;
 O‘zbekiston Respublikasi Prezidenti hamda maxsus ro‘yxatda ko‘rsatilgan boshqa shaxslarning safarda foydalanadigan ko‘chma obyektlar-maxsus samolyotlar, poyezdlar va avtomobillardagi aloqasi;
 abonentlarning vaqtincha bo‘ladigan, shuningdek, favqulodda hodisa va voqealar, katta avariyalar, tabiiy ofatlar yuz bergan joylardagi dala aloqasi.
 6. Hukumat aloqasi bilan ta’minlanadigan lavozimlar ro‘yxati O‘zbekiston Respublikasi Prezidenti tomonidan O‘zbekiston Respublikasi Prezidenti apparati Ishlar Boshqarmasining taklifiga binoan tasdiqlanadi.
 7. Hukumat aloqasi, O‘zbekiston Respublikasi Prezidenti tomonidan tasdiqlangan ro‘yxatga kiritilgan mansabdor shaxslardan tashqari, pulli xizmat turidir.
 Hisob-kitob O‘zbekiston Respublikasi Prezidenti huzuridagi Vazirlar Mahkamasi tomonidan tasdiqlangan amaldagi tariflarga muvofiq chiqariladi. Aloqa o‘rnatilgan shaxsga yoki uning vazifasini bajaruvchi shaxsga hukumat aloqa apparatidan foydalanishga ruxsat etiladi.
 8. O‘zbekiston Respublikasida Hukumat aloqasi tarmog‘i vazirliklar, davlat qo‘mitalari va idoralarning kanallari foydalanadigan texnika vositalari va aloqa kanallari kompleksidan iboratdir. Bu kanallar uchun haq amaldagi tariflar bo‘yicha to‘lanadi.
 9. Hukumat aloqa stansiyalari, abonent, ulash va boshqa inshootlarni loyihalash va qurish O‘zbekiston Respublikasining budjeti hamda manfaatdor vazirliklar va idoralarning kapital mablag‘lari hisobiga amalga oshiriladi.
 10. Hukumat aloqasidan abonentlarga xizmat ko‘rsatishning oliy, birinchi va ikkinchi tizimlari qo‘llaniladi.
 Oliy tizim bo‘yicha O‘zbekiston Respublikasining Prezidentiga, Oliy Kengash Raisiga, shuningdek, Bosh vazirga respublika hududida doimiy va vaqtincha bo‘lish joyida, zaruriyat bo‘lganda boshqa abonentlarni uzib qo‘ygan holda, xizmat ko‘rsatiladi.
 Birinchi tizim bo‘yicha Prezident tomonidan alohida tasdiq bilan belgilangan shaxslarga O‘zbekiston hududida doimiy va vaqtincha bo‘lish joyida navbatsiz, shu punktlar bilan bir qatorda doimiy hukumat aloqasi mavjud bo‘lgan taqdirda boshqa abonentlarni uzib qo‘yish huquqisiz xizmat ko‘rsatiladi.
 Ikkinchi tizim bo‘yicha yuqorida ko‘rsatilmagan abonentlarga doimiy bo‘lish joyida xizmat ko‘rsatiladi.
 11. Hukumat aloqasini rivojlantirish va takomillashtirish hamda uni uzluksiz ishlatish maqsadida:
 O‘zbekiston aloqa va axborotlashtirish agentligi Hukumat aloqasi uchun xalqaro va respublika kanallarini darhol ulaydi va ularning sifatli ishlashini ta’minlaydi. Maxsus asbob-uskunalar o‘rnatish uchun ishlab turgan va yangi qurilayotgan aloqa uzellarida zarur maydonlar ajratadi. Abonentlik va ulash kabellarining sifatli ishlashini ta’minlaydi.
 O‘zbekiston Respublikasining Mudofaa ishlari vazirligi maxsus tadbirlar o‘tkaziladigan vaqtda ular tashkil etilishi bilanoq hukumat aloqasi uchun aloqa kanallari bilan ta’minlaydi.
 O‘zbekiston Milliy aviakompaniyasi, O‘rta Osiyo temir yo‘li boshqarmasi, Avtomobil transporti vazirligi hukumat aloqasi bo‘linmalarining yuklarini va xodimlarini o‘z xizmat burchlarini bajarishlari uchun Hukumat aloqa xizmati mablag‘lari hisobiga yuborishni ta’minlaydilar, asbob-uskunalar va texnika xodimlarini joylashtirish uchun transportning hamma turlarida joy ajratadilar.
 12. Hukumat aloqa xizmati boshlig‘i va uning o‘rinbosarlari lavozimga, respublika MXX tavsiyasiga binoan, Vazirlar Mahkamasining Raisi tomonidan tayinlanadilar. Qoraqalpog‘iston Respublikasi HAX markaziy apparati va viloyat bo‘linmalari xodimlari lavozimlariga tayinlash va ularni ishdan ozod etish, O‘zbekiston Respublikasi Milliy xavfsizlik xizmatining Raisi bilan kelishilgan holda, HAX boshlig‘i tomonidan amalga oshiriladi.
 13. Hukumat aloqa xizmati yuridik shaxs bo‘lib, O‘zbekiston Respublikasining Davlat gerbi tasvirlangan hamda nomi o‘zbek va rus tillarida yozilgan muhrga ega bo‘ladi.
 Hukumat aloqasi xizmati o‘z zimmasiga yuklatilgan burchlarni bajarish uchun quyidagi huquqlarga ega:
 1. Tegishli hujjatlar mavjud bo‘lgan taqdirda transportning barcha turlarida to‘siqsiz yurish va tekshiruvdan o‘tkazmasdan maxsus texnikani olib o‘tish.
 2. O‘zbekiston aloqa va axborotlashtirish agentligi bilan kelishilgan xolda Hukumat aloqa xizmati manfaatlari uchun foydalaniladigan xalqaro aloqa asbob-uskunalarining texnikaviy holatini inspeksiya qilish.
 3. O‘zbekiston aloqa va axborotlashtirish agentligi korxonalariga ko‘rsatilgan xizmat sifati bo‘yicha da’vo qo‘zg‘ash.
 4. Hukumat aloqa xizmatining abonentlik qurilmalari va boshqa asbob-uskunalari joylashgan binoga qarshiliksiz kirish.
 5. Maxfiy axborotlar chiqib ketishining oldini olish maqsadida abonentlar kabinetlaridagi shaharlararo hukumat va shahar ichidagi hukumat aloqa tarmog‘ining texnikaviy vositalarini tekshirish.
 6. Hukumat aloqa xizmati xodimlari uchun shahar telefon tarmog‘i apparatini navbatsiz o‘rnatish.
 7. Hukumat aloqa xizmati radio aloqasi tarmog‘idan foydalanuvchi avtoxo‘jaliklarda maxfiylik rejimini va maxsus texnikaning saqlanishini nazorat qilib borish.
 8. Abonentlik qurilmalarini saqlashning tashkiliy-texnikaviy shartlari aloqa xavfsizligi darajasini pasaytiradigan tarzda buzilgan hollarda O‘zbekiston Respublikasi Prezidenti apparati, Ishlar Boshqarmasi oldiga hukumat aloqasi abonentlik qurilmalarini uzish masalasini qo‘yish.
 1. Hukumat aloqa xizmati kadrlarini harbiy xizmatchilar, ishchilar va xizmatchilar tashkil etadi. Hukumat aloqa xizmati harbiy xizmatchilari O‘zbekiston Respublikasi Milliy xavfsizlik xizmatining harbiy hisobdan o‘chirilgan kadrlari hisoblanadilar.
 2. Hukumat aloqa xizmati xodimlarining pul va boshqa ta’minotlari O‘zbekiston Respublikasi Milliy xavfsizlik xizmati organlari tomonidan xodimlarning tegishli toifalari uchun O‘zbekiston Respublikasi Milliy xavfsizlik xizmatida belgilangan normalar bo‘yicha ta’minlanadilar. Hukumat aloqa xizmati xodimlarining lavozim maoshlari miqdori, ish haqi to‘lash shartlari tasdiqlangan shtatlarga muvofiq belgilanadi. Ishchi va xizmatchilarning ish sharoiti O‘zbekiston Respublikasining Mehnat haqidagi qonunlar kodeksi bilan tartibga solinadi.
 3. Hukumat aloqa xizmati harbiy xizmatchilari, ishchi va xizmatchilari soni hamda bo‘linmalarining tuzilmasi O‘zbekiston Respublikasi Prezidenti huzuridagi Vazirlar Mahkamasi tomonidan belgilanadi.
 4. Hukumat aloqa xizmatining boshlig‘i Hukumat aloqa xizmati va uning viloyat bo‘linmalari funksiyalari va shtatlarini O‘zbekiston Respublikasi Milliy xavfsizlik xizmati Raisining buyruqlari bilan tasdiqlanadigan shtatlar soni va tuzilmalar doirasida belgilaydi.
 5. Hukumat aloqa xizmatining generallari, ofitserlari, praporshchiklari va harbiy xizmatchilari harbiy xizmatni O‘zbekiston Respublikasining harbiy xizmatni o‘tash haqidagi harbiy ustavlari va nizomlariga muvofiq o‘taydilar. Hukumat aloqasi xizmati harbiy xizmatchilarida O‘zbekiston Respublikasi Milliy xavfsizlik xizmati harbiy xizmatchilari uchun belgilangan barcha huquqlar, imtiyozlar va qulayliklar saqlanib qoladi.
 Hukumat aloqa xizmati harbiy xizmatchilariga harbiy unvonlar Hukumat aloqa xizmati boshlig‘ining taqdimnomasi bo‘yicha O‘zbekiston Respublikasi Milliy xavfsizlik xizmati Raisining buyruqlari bilan beriladi.
 6. Hukumat aloqa xizmati boshlig‘i O‘zbekiston Respublikasi Milliy xavfsizlik xizmati Bosh boshqarmasining boshlig‘iga berilgan intizomiy huquqga egadir.
 Hukumat aloqa xizmatining boshlig‘i o‘z huquqlari doirasida O‘zbekiston Respublikasi qonunlari, O‘zbekiston Respublikasi Prezidentining farmonlari, O‘zbekiston Respublikasi Milliy xavfsizlik xizmati Raisining buyruqlari asosida buyruqlar, ko‘rsatmalar va yo‘riqnomalar chiqaradi.
 7. Hukumat aloqa xizmati harbiy xizmatchilari, ishchilari va xizmatchilari davlat himoyasida bo‘ladilar va O‘zbekiston Respublikasining davlat budjeti mablag‘lari hisobiga davlat yo‘li bilan majburiy sug‘urta qilinadilar.